CELEX: 62012TN0035
Language: el
Date: 2012-01-16 00:00:00
Title: Υπόθεση T-35/12: Προσφυγή της 16ης Ιανουαρίου 2012 — Icelandic Group UK κατά Επιτροπής

10.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/29
            
         Προσφυγή της 16ης Ιανουαρίου 2012 — Icelandic Group UK κατά Επιτροπής
   (Υπόθεση T-35/12)
   2012/C 73/58
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Icelandic Group UK Ltd (Grimsby, Ηνωμένο Βασίλειο) (εκπρόσωπος: V. Sloane, Barrister)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρώσει το άρθρο 1, παράγραφος 2, της αποφάσεως C(2011) 8113 FINAL της Επιτροπής, της 15.11.2011, αναγνωρίζοντας ότι δεν δικαιολογείται επιστροφή των εισαγωγικών δασμών σε συγκεκριμένη υπόθεση (rem 04/2010), και
            
         
               —
            
            
               να καταδικάσει την καθής στα δικαστικά και στα λοιπά συναφή έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής η προσφεύγουσα προβάλλει δύο λόγους.
   
               1)
            
            
               Ο πρώτος λόγος αντλείται από παράβαση ουσιώδους τύπου και από παράβαση του άρθρου 906α του κανονισμού 2454/93/EEC (1), διότι η καθής προσέβαλε τα δικαιώματα άμυνας της προσφεύγουσας στη διαδικασία επί της οποίας εκδόθηκε το άρθρο 1, παράγραφος 2, της προσβαλλομένης αποφάσεως, λαμβάνοντας απόφαση που έθιγε τα δικαιώματα της προσφεύγουσας χωρίς να της παράσχει το δικαίωμα ακροάσεως με βάση την εν λόγω εναντίον της απόφαση, δηλαδή την εκτίμηση της καθής ότι οι αρχές του Ηνωμένου Βασιλείου δεν είχαν υποπέσει σε σφάλμα όσον αφορά τις εισαγωγές που έγιναν από 1ης Δεκεμβρίου 2006 μέχρι τις 24 Ιουλίου 2007.
            
         
               2)
            
            
               Ο δεύτερος λόγος αντλείται από πρόδηλο σφάλμα εκτιμήσεως και από παράβαση του άρθρου 220, παράγραφος 2, στοιχείο β’, του άρθρου 236 και/ή του άρθρου 239 του κανονισμού (ΕΟΚ) 2913/92 του Συμβουλίου (2), διότι:
               
                           —
                        
                        
                           Η καθής υπέπεσε σε πρόδηλο σφάλμα εκτιμήσεως διαπιστώνοντας ότι οι προϋποθέσεις για την επιστροφή των δασμών δυνάμει του άρθρου 220, παράγραφος 2, στοιχείο β’, του κανονισμού (ΕΟΚ) 2913/92 του Συμβουλίου δεν πληρούνται υπό τις παρούσες συνθήκες. Η εκτίμηση της καθής ότι οι αρχές του Ηνωμένου Βασιλείου δεν είχαν υποπέσει σε πλάνη όσον αφορά τις εισαγωγές που έγιναν από 1ης Δεκεμβρίου 2006 έως τις 24 Ιουλίου 2007 είναι προδήλως εσφαλμένη,
                        
                     
                           —
                        
                        
                           Περαιτέρω ή επικουρικώς, η καθής υπέπεσε σε πρόδηλη πλάνη εκτιμήσεως κρίνοντας ότι δεν πληρούνται οι προϋποθέσεις για την επιστροφή των δασμών που θέτει το άρθρο 239 του κανονισμού (ΕΟΚ) 2913/92 του Συμβουλίου. Η εκτίμηση της καθής ότι από τις περιστάσεις της υπό κρίση υποθέσεως δεν προκύπτει η ύπαρξη ειδικής περιπτώσεως κατά την έννοια του άρθρου 239 ήταν προδήλως εσφαλμένη.
                        
                     
         
      (1)  Κανονισμός (ΕΟΚ) 2454/93 της 2ας Ιουλίου 1993 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ 1993 L 253, σ. 1)
   
      (2)  Κανονισμός (ΕΟΚ) 2913/92 του Συμβουλίου της 12 Οκτωβρίου 1992 περί θεσπίσεως του κοινοτικού τελωνειακού κώδικα (ΕΕ 1992 L 302, σ. 1)